יאנה קלוצ'קובה

יאנה אולקסנדריבנה קלוצ'קובה (באוקראינית: Яна Олександрівна Клочкова נולדה ב-7 באוגוסט 1982) היא שחיינית עבר אוקראינית, אלופה אולימפית בשתי אולימפיאדות רצופות במשחים ל-200 מטר ול-400 מטר מעורב אישי (סידני 2000 ואתונה 2004) ובעלת 5 מדליות אולימפיות, אלופת עולם בעלת 6 מדליות עולמיות, מתוכן 4 זהב ושיאנית עולם.

 ביוגרפיה 
יאנה קלוצ'קובה נולדה בסימפרופול שבחצי האי קרים.

באליפות העולם שנערכה בפרת' בשנת 1998 זכתה קלוצ'קובה במדליית כסף במשחה ל-400 מטר מעורב אישי בתוצאה של 4:38.60 דקות, אחרי יאן צ'ן מסין (4:36.66 דקות) ולפני יאסוקו טאג'ימה מיפן (4:39.45 דקות). בנוסף, היא סיימה במקום הרביעי במשחה ל-200 מטר מעורב אישי בתוצאה של 2:15.01 דקות, אחרי המנצחת יאניאן הו מסין (2:10.28 דקות).

באולימפיאדת סידני (2000) זכתה קלוצ'קובה ב-3 מדליות. מדליית זהב במשחה ל-200 מטר מעורב אישי בשיא אולימפי חדש בתוצאה של 2:10.68 דקות, לפני ביאטריס קואדה קאסלארו מרומניה (2:12.57 דקות) ומרגרט טאשר מארצות הברית (2:13.32 דקות), במשחה ל-400 מטר מעורב אישי בשיא עולם חדש של 4:33.59 דקות, לפני טאג'ימה (4:35.96 דקות) וקאסלארו (4:37.18 דקות) ומדליית כסף במשחה ל-800 מטר חופשי בתוצאה של 8:22.66 דקות, אחרי ברוק בנט מארצות הברית שהגנה על תוארה בשיא אולימפי חדש (8:19.67 דקות) ולפני קייטלין סנדנו אף היא מארצות הברית (8:24.29 דקות).

באליפות העולם שנערכה בפוקואוקה בשנת 2001 זכתה קלוצ'קובה ב-3 מדליות. מדליית זהב במשחה ל-400 מטר חופשי בתוצאה של 4:07.30 דקות, לפני קלאודיה פול מקוסטה ריקה (4:09.15 דקות) והאנה שטוקבאואר מגרמניה (4:09.36 דקות), מדליית זהב במשחה ל-400 מטר מעורב אישי בתוצאה של 4:36.98 דקות, לפני מרתה בוואן מארצות הברית (4:39.06 דקות) וקאסלארו (4:39.33 דקות) ומדליית כסף במשחה ל-200 מטר מעורב אישי בתוצאה של 2:12.30 דקות, אחרי בוואן (2:11.93 דקות) ולפני הוי קווי מסין (2:12.46 דקות).

כחודש לאחר מכן זכתה קלוצ'קובה באוניברסיאדה שנערכה בבייג'ינג בשתי מדליות זהב במשחה ל-800 מטר חופשי ובמשחה ל-200 מטר מעורב אישי.

ב-20 בפברואר 2002 בתחרות שחייה שנערכה בפריז, צרפת (בריכה של 25 מטר), קבעה קלוצ'קובה שיא עולם חדש במשחה ל-400 מטר מעורב אישי בתוצאה של 4:27.83 דקות.

באליפות העולם שנערכה בברצלונה בשנת 2003 זכתה קלוצ'קובה ב-2 מדליות זהב. במשחה ל-200 מטר מעורב אישי בתוצאה של 2:10.75 דקות, לפני אליס מילס מאוסטרליה (2:12.75 דקות) ויאפיי זו מסין (2:12.92 דקות) ובמשחה ל-400 מטר מעורב אישי בתוצאה של 4:36.74 דקות, לפני אווה ריסטוב מהונגריה (4:37.39 דקות) וקאסלארו (4:41.86 דקות).

כחודש לאחר מכן זכתה קלוצ'קובה באוניברסיאדה שנערכה בטגו, קוריאה הדרומית ב-4 מדליות זהב. במשחה ל-200 מטר חופשי, במשחה ל-200 מטר פרפר, במשחה ל-200 מטר מעורב אישי ובמשחה ל-400 מטר מעורב אישי.

באולימפיאדת אתונה (2004) הגנה קלוצ'קובה על שני תאריה כשזכתה בשתי מדליות זהב פעם נוספת. במשחה ל-200 מטר מעורב אישי בתוצאה של 2:11.14 דקות, לפני אמנדה בירד מארצות הברית (2:11.70 דקות) וקירסטי קובנטרי מזימבבואה (2:12.72 דקות) ובמשחה ל-400 מטר מעורב אישי בתוצאה של 4:34.83 דקות, במעט לפני קייטלין סנדנו (4:34.95 דקות) וחורחינה בארדץ' מארגנטינה (4:37.51 דקות). נוסף לכך, היא סיימה במקום עשירי במשחה שליחות 4x100 מטר מעורב בתוצאה של 4:09.79 דקות (היא שחתה את משחה הפרפר, בתוצאה של 1:00.16 דקות).

באוניברסיאדה שנערכה בבנגקוק, תאילנד באוגוסט 2007 היא זכתה במדליית זהב במשחה ל-400 מטר מעורב אישי ובמדליית כסף במשחה ל-200 מטר מעורב אישי.

קלוצ'קובה זכתה לשאת את דגל אוקראינה בטקס הפתיחה של אולימפיאדת בייג'ינג (2008). במשחקים עצמם היא לא השתתפה. על הישגיה עוטרה בעיטור גיבור אוקראינה.

 השגים 
בסך הכל קבעה קלוצ'קובה שני שיאי עולם חדשים במשחה ל-400 מטר מעורב אישי אחד בבריכה אולימפית ואחד בבריכה של 25 מטר.
בסך הכל זכתה קלוצ'קובה ב-4 תארים אולימפיים, 10 תארים עולמיים (4 בבריכה אולימפית ו-6 בבריכה של 25 מטר) ו-19 תארים אירופאים (10 בבריכה אולימפית ו-9 בבריכה של 25 מטר).
בשנת 2004 זכתה קלוצ'קובה בתואר שחיינית השנה בעולם.

ראו גם 
התפתחות שיא העולם במשחה ל-400 מטר מעורב אישי (ויקיפדיה האנגלית)

קישורים חיצוניים



הערות שוליים

קטגוריה:אלופות אולימפיות: שחייניות
קטגוריה:אלופות עולם בשחייה
קטגוריה:שחייניות מעורב אישי
קטגוריה:שחייניות חופשי
קטגוריה:שחייניות פרפר
קטגוריה:מעוטרי גיבור אוקראינה
קטגוריה:נושאי דגל אוקראינה באולימפיאדה
קטגוריה:שחייניות באולימפיאדת סידני (2000)
קטגוריה:שחייניות באולימפיאדת אתונה (2004)
קטגוריה:שחייניות אוקראיניות
קטגוריה:אלופות אולימפיות מאוקראינה
קטגוריה:זוכות מדליית כסף אולימפית: שחייה
קטגוריה:אוקראיניות שנולדו ב-1982
קטגוריה:אוקראינים שנולדו ב-1982